समीर आईच, सुनंद सान्याल, गायिका इंद्राणी सेन और रंगकर्मी विभास चक्रवर्ती जैसे कई नाम अब ममता से दूर हो चुके हैं। इंद्राणी कहती हैं कि पिछली बार हमने ममता का समर्थन किया था क्योंकि बदलाव वक्त की मांग थी। लेकिन सत्ता में आने के बाद इस सरकार ने भी वही किया जो पिछली सरकार कर रही थी। इसलिए हमने ममता से नाता तोड़ लिया है। ममता के कार्टून की वजह से जेल जाने वाले जादवपुर विश्वविद्यालय के प्रोफेसर अंबिकेश महापात्र कहते हैं, अब बुद्धिजीवी तबके में विभाजन की लकीरें साफ नजर आ रही हैं। अब महज वही लोग ममता के साथ हैं जिनको समर्थन के एवज में मलाई मिली है। वहीं माओवादियों का सवाल है कि अगर ममता के दावों के मुताबिक जंगलमहल में शांति बहाल हो चुकी है तो यहां इतनी बड़ी तादात में सुरक्षा बलों की तैनाती की क्या जरूरत है? उनका आरोप है कि यह सरकार भी पूर्व बुद्धदेव सरकार की नीतियों पर ही चल रही है।